Sirkus onttrek saak teen DBVBrian Boswell Circus (Foto: Brian Boswell Circus/Facebook) Brian Boswell van die Boswell Circus het ŉ siviele saak teen die Nasionale Dierebeskermingsvereniging (NDBV) teruggetrek. Die sirkus het ŉ verlies aan inkomste van die organisasie geëis. Meg Wilson, woordvoerder van die nasionale raad van die NDBV, het gesê Boswell het in 2016 die saak gebring en gesê die sirkus het ŉ verlies aan inkomste gely weens uitsprake deur die organisasie oor die sirkus se gebruik van wilde diere in vertonings. Boswell het die organisasie vir R16 349 805,36 plus rente gedagvaar. “Boswell het nou, drie jaar later, die saak teruggetrek en het die NDBV se regskostes betaal,” het Wilson gesê. “Die NDBV is gekant teen die gebruik van wilde diere in sirkusse en reisende dieretuine en het sy teenkanting duidelik gemaak oor die onnatuurlike toestande waarin die wilde diere leef. Buiten die onnatuurlike gevangenskap en langafstand reise, word die diere opgelei en gedwing om toertjies uit te voer.” Ná die kansellasie van sommige vertonings en swak bywoning in sekere dorpe, het Boswell met regstappe teen die NDBV begin. Hy het die organisasie daarvan beskuldig dat hulle verantwoordelik is vir die kansellasies en swak bywoning, en gevolglik ŉ verlies aan inkomste vir die sirkus. “Die NDBV het die saak verdedig met regsdokumente en het ook finansiële dokumente en verdere inligting van mnr. Boswell geëis. Hy moes bewys kon lewer aan die verlies aan inkomste. Hy het die saak teruggetrek en sal die NDBV se regskoste betaal.” Wilson het gesê dit is nie net ŉ oorwinning vir die NDBV nie, maar ook vir die diere.